Krieket Kenia

**Krieket Kenia** (Engels: *Cricket Kenya*, afgekort “CK”; Swahili: *Shirikisho la Kriketi Kenya*) is die bestuursliggaam wat krieket in Kenia beheer en is by die Ruaraka Sportklubveld in Nairobi gesetel. Die beheerliggaam is in 2005 gestig en het die **Keniaanse Krieketvereniging** (*Kenya Cricket Association*, “KCA”) vervang, wat in 1953 gestig is. Sedertdien verteenwoordig dit Kenia by die Internasionale Krieketraad (IKR) as ’n assosiaatlid en ook by die Afrikakrieketvereniging (*Africa Cricket Association*, “ACA”).

## Geskiedenis 
### Keniaanse Krieketvereniging 
In 1953 is die beheerliggaam Keniaanse Krieketvereniging (*Kenyan Cricket Association*, “KCA”) gestig. Kenia is lankal as sterkste deel van die Oos-Afrikaanse krieketspan beskou, maar dit het in 1981 van dié span weggebreek en een jaar later op sy eie as ’n assosiaatlid by die Internasionale Krieketraad (IKR) aangesluit. Daarbenewens was die Keniaanse beheerliggaam in 1997 ’n stigtingslid van die Afrikakrieketvereniging (*Africa Cricket Association*, “ACA”). Ná sy verrassende oorwinning oor Wes-Indië tydens die Krieketwêreldbeker 1996 het Kenia as enigste nietoetsland van die IKR volle EDI-status verkry, wat aan hulle nuwe speelmoontlikhede besorg het. Destyds is die span as ’n toekomstige toetsland beskou. Volgens verskeie waarnemers moes Kenia ná sy prestasie tydens die Krieketwêreldbeker 2003 toetsstatus verkry het, nadat hulle glo reeds in 2000 op die punt was om toetsstatus te ontvang.

### Krisis en hervormings 
In 2004 het die span ook onder ’n reeks spelerstakings gely, aangesien die beheerliggaam nie in staat was om aan sy finansiële verpligtinge te voldoen nie. Op die hoogtepunt van dié geskil was die Keniaanse krieket sonder borg in internasionale isolasie.

Nadat Krieket Kenia kennis geneem het van die ongebalanseerde span van amateur- teenoor professionele spelers tydens die Krieketwêreldbeker 2011 het die beheerliggaam aangekondig dat hulle die krieketwêreldbekertoernooi se debakel ná afloop van dié toernooi sal hersien. Dit het ’n reeks hervormings wat deur die raad geïnisieer is, ingelui. As deel van die hervormings het die beheerliggaam die voormalige Sahara Eliteliga met Oos-Afrikaanse toernooie vervang. Terwyl die Oos-Afrikaanse Premierliga ’n T20-toernooi is, is die Oos-Afrikaanse beker ’n EDI-toernooi. Die nuwe toernooie is deur die beheerliggaam van stapel gestuur in die hoop dat hulle nuwe talente vir die Keniaanse span sal oplewer. Binne enkele maande het die Oos-Afrikaanse toernooie ’n hoë belangstelling verwerf en die intensiteit het skerp gestyg, soos dit uit ’n ESPNcricinfo-onderhoud met Krieket Kenia se hoof- uitvoerende beampte Tom Sears blyk.

’n Verdere belangrike hervorming wat deur die nuwe beheerliggaam ingebring is, was om met die ou personeel weg te doen. Soos dit die ESPN-joernalis Martin Williamson beskryf het, was die ou personeel nie aan vertoning toegewyd nie, maar eerder aan selfsugtige wense. Die nuwe kontrakte het heeltemal met die verlede gebreek en die nuwe kaptein Collins Obuya was op 29 die oudste speler. Ervare spelers soos die voormalige kaptein Jimmy Kamande, ’n veteraan van vyf krieketwêreldbetertoernooie, Thomas Odoyo, en ander het nie eens in aanmerking gekom nie. Soos verwag het die ontslane spelers vinnig reageer en volgens hulle het dit die dood van Keniaanse krieket versnel. Hulle is ook deur die Keniaanse media bygestaan. Onder die 20 krieketspelers wat wél kontrakte aangebied is, is aan 13 sentrale kontrakte aangebied. Nadat vyf spelers dié kontrakte van die hand gewys het, het die dinge nog moeiliker geword. Sears het daarop gesê dat hulle tevrede is met die groep van sewe spelers wat hulself verbind het tot Krieket Kenia, terwyl hulle ewe teleurgesteld is met diegene wat die kontrakte verwerp het.

Krieket Kenia het kontrakte aan verdienstelike jong, talentvolle spelers aangebied. Die agt spelers wat die raad se kontrakte verwerp het, is later ingesluit en het gevra dat hul menings gehoor word, en ondanks die nuwe kans wat die raad aan hulle toegestaan het, het hulle uiteindelik ’n sterk standpunt teen die raad ingeneem. Terwyl Obanda, Shem en James Ngoche, Odhiambo en Otieno nuwe aanbiedinge gemaak is, het Ouma, Luseno en Nelson ’n driemaandse ooreenkoms tot Maart 2012, onderhewig aan prestasie, met die raad gesluit. Indien hulle iets goeds sou kon bydra, kon hulle weer hul plek in die span inneem. Intussen is die voormalige Otago-afrigter Mike Hesson as nasionale afrigter aangestel. Onmiddellik daarna het Hesson in ’n onderhoud met die koerant *Otago Daily Times* aangekondig dat hy aangestel is om die geskil tussen die spelers en die raad op te los en te beëindig.

## Taak 
Krieket Kenia organiseer verskeie nasionale spanne, insluitend Kenia se nasionale seniorkrieketspan vir mans (die *Simbas*), vroue en jeug. Hulle is ook verantwoordelik vir die bestuur en organisasie van T20I-reekse teen ander spanne, en vir die reëling van internasionale wedstryde tuis. Daarbenewens is Krieket Kenia verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Keniaanse span.

Daarbenewens bestuur die beheerliggaam kinder- en jeugkrieket in Kenia. Net soos ander krieketlande beskik Kenia oor ’n o/19-nasionale span wat aan die o/19-krieketwêreldbeker deelneem.

Die beheerliggaam reël ook die plaaslike kompetisies. Onder andere reël hulle saam met Uganda die Oos-Afrikaanse Beker en die Oos-Afrikaanse Premierliga.

Krieket Kenia organiseer ook gereeld internasionale toernooie. Hulle het al opgetree as gasheer van die Kampioenetrofee 2000 en die Krieketwêreldbeker 2003 (saam met Suid-Afrika en Zimbabwe).

## Kenteken 
Die Keniaanse nasionale krieketspan se bynaam is *Simbas*, Swahili vir “leeu”. Krieket Kenia se kenteken toon derhalwe ’n leeu.

## Sien ook 
* Keniaanse Rugbyunie

## Verwysings 
## Eksterne skakels 
*  Amptelike webwerf van Krieket Kenia